Die werkplek: Sosiale media of sosiale monster? - Solidariteit WêreldSolidariteit Wêreld
Tuis › Nuuskantoor › Die werkplek: Sosiale media of sosiale monster?
Die werkplek: Sosiale media of sosiale monster?
Donderdag | 26 April | 2018
Alhoewel sosiale media die vriend is met wie jy alles deel en die ideale platform is waarop jy jou waansinnige naweke kan deel of sommer net jou gedagtes vir die dag kan neerpen, kan sosiale media jou grootste vyand word wanneer jy nie versigtig te werk gaan met die digitale spoor wat jy nalaat nie.
Volgens Arthur Goldstuck van World Wide Worx gebruik meer as 30% oftewel 16 miljoen Suid-Afrikaners facebook. Dit beteken dat jy nie meer soveel privaatheid het soos jy in die verlede gehad het nie. Talle verslae toon dat werkgewers sosiale media as 'n indiensnemingsmaatstaf gebruik om diep insig in 'n kandidaat se persoonlikheid te kry. Dit is ook 'n effektiewe manier om agtergrondkennis oor 'n potensiële werknemer in te win.
Tasneem Mohamed, bemarkingsbestuurder van die Landelahni Recruitment Group, voer aan dat jou sosialemediaprofiel 'n kragtige hulpmiddel is wat werkgeleenthede kan ontsluit, mits jy dit verantwoordelik bestuur. Elke individu wat aktief is op sosiale media het 'n aanlyn teenwoordigheid wat hom as persoon uitbeeld. Dit wat jy op sosiale media plaas kan jou geskiktheid vir indiensneming beïnvloed, daarom moet jy seker maak dat jy jou aanlyn teenwoordigheid met gesonde oordeel beheer.
Hier is 'n paar maniere hoe jou aanlyn teenwoordigheid kan bydra tot jou loopbaanontwikkeling.
Jy kan sosiale media gebruik as 'n voertuig om vir jouself 'n handelsmerk te skep of te weerspieël.
Wanneer jy jou aanlyn profiel voortdurend opdateer en relevant hou, is dit 'n aanduiding dat jy tegnologies vaardig is.
Die loopbaangeleenthede waaraan jy blootgestel word op sosiale media is legio; dit stel jou in staat om kontak te maak met besighede of individue tot wie jy andersins moontlik nie toegang sou gehad het nie.
As jy reeds vir 'n maatskappy werk, is dit belangrik dat jy jouself vergewis van die reëls en regulasies wat in verband met sosiale media geld. Opmerkings wat jy op sosiale media plaas is redelik toeganklik vir die openbaar, en sekere plasings kan jou permanent skaad.
Talle mense gebruik sosiale media as 'n uitlaatklep waar hulle hul misnoeë en frustrasies kan uitspreek teenoor werkgewers, kollegas of medelandsburgers. In die werkplek word klagtes of rassistiese kommentaar vinnig en met nadelige gevolge versprei en dit kan jou reputasie onherstelbare skade berokken. Daarom moet jy die versoeking weerstaan om jou na 'n sosialemediaplatform te wend.
Alhoewel werknemers op 'n mening en op privaatheid geregtig is, kan lasterlike of rassistiese boodskappe jou loopbaan ernstig benadeel en indien dit in 'n werkgewer se regulasies verbied word, kan dit tot ontslag lei.
Bradley Davies van Werksmans-prokureurs voer aan dat ingevolge die Wet op Arbeidsverhoudinge die werkgewer 'n inherente belang het in 'n saak waar 'n werknemer homself aan ongeoorloofde plasings skuldig maak, selfs wanneer 'n werknemer in sy persoonlike hoedanigheid, buite sy werkgewer se werksure, op sy persoonlike toerusting, die plasing gemaak het. Die rede hiervoor is dat die werknemer se optrede 'n direkte uitwerking op die werksverhouding het en dat die werkgewer se goeie naam in gedrang mag kom.
Ingevolge Suid-Afrikaanse arbeidswetgewing het elke werknemer 'n gemeenregtelike plig van goeie trou teenoor sy werkgewer. Oor die afgelope paar jaar was daar toenemend gevalle waar werknemers as gevolg van hul sosialemediaplasings wat werkgewers as onvanpas, ongevoelig of rassisties beskou het, ontslaan is.
In die saak Sedick & another v Krisray (Pty) Ltd (2011) is werknemers ontslaan weens kommentaar wat hulle op die operasionele bestuurder se facebook-blad gepubliseer het. Alhoewel die werknemers glad nie die individu se naam in die plasing genoem het nie, is daar deur die Kommissie vir Versoening, Bemiddeling en Arbitrasie (KVBA) bevind dat die kommentaar die eienaar van die besigheid sowel as sy familie, wat in diens van die werkgewer was, in 'n swak lig gestel het.
Die saak Dewoonarain v Prestige Car Sales (Pty) Ltd t/a Hyundai Ladysmith (2014) [MIBC] is insiggewend: Die werknemer is ontslaan weens rassistiese kommentaar wat hy oor Indiërs op Facebook geplaas het. Die plasing het gelui, "Working for and with Indians is pits; they treat their own as dirt."
In die saak van die National Union of Metalworkers of South Africa obo Zulu v GUD Holdings (Pty) Ltd (2015) is die werknemer ontslaan nadat hy in 'n Facebook-boodskap sy wens uitgespreek het om sy werkgewer te "bomb and burn".
Sosiale media plaas jou in die openbare oog; wees dus baie versigtig oor wat jy plaas, vergewis jou van jou werkplek se beleid rakende sosiale media. Indien jy probleme met jou werkgewer ervaar, gaan bespreek dit persoonlik met hom/haar eerder as om jouself na die sosiale monster te wend.
"Jou sosiale media-profiel kan jou volgende werkgeleentheid maak of breek" https://www.goeiehuishouding.co.za/jou-sosiale-media-profiel-kan-jou-volgende-werkgeleentheid-maak-of-breek/
"#Yourefired: Dismissals of employees due to social media usage" https://www.golegal.co.za/yourefired-dismissals-of-employees-due-to-social-media-usage/
"Sosiale media in die werksplek" http://lwo.co.za/sosiale-media-in-die-werksplek/?lang=af
"Facebook, Linked-in, Twitter: die sosiale media ontslag" https://www.lbflaw.co.za/blog/facebook-linked-in-twitter-die-sosiale-media-ontslag/